ཕྱོགས་མཚུངས་ཕྱི་འབྲེལ་དྲུང་ཆེ་དྭགས་པོ་བསོད་ནམས་ནོར་བུ་ལགས་ཀྱིས་རྒྱ་ནག་གཞུང་གིས་བོད་མིའི་འགྲོ་བ་མིའི་ཐོབ་ཐང་ལ་བརྩི་མེད་རྡོག་རོལ་གཏོང་ཤུགས་སྔར་ལས་ཆེ་རུ་བཏང་བ་མ་ཟད།འགྲོ་བ་མིའི་ཐོབ་ཐང་སྲུང་སྐྱོབ་ལས་འགུལ་བ་ཚུན་ལ་འཛིན་བཟུང་བཀག་ཉར་དང་།བཙོན་འཇུགདེ་བཞིན་གདུག་རྩུབ་མནར་གཅོད་སོགས་གཏོང་བཞིན་ཡོད་སྐོར་གསུང་དོན།རྒྱ་ནག་གཞུང་ལ་དུས་བཀག་བསྐྱར་ཞིབ་མཐའ་མ་དེ་ཕྱི་ལོ་༢༠༡༣ལོར་བྱེད་སྐབས།དེ་སྔོན་གྱི་དུས་སྐབས་བསྐྱར་ཞིབ་ཐེངས་གཉིས་བྱེད་སྐབས་རྒྱ་ནག་གཞུང་གིས་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཡར་རྒྱས་གཏོང་རྒྱུའི་ཁས་ལེན་བྱས་པ་དེ་དག་ཆ་ཤས་ཙམ་ཡང་ལག་བསྟར་བྱེད་མེད་པ་གསལ་རྟོགས་བྱུང་ཡོད།དེ་ནི་གཙོ་བོ་རྒྱལ་ཁབ་ཚང་མས་མཉམ་རུབ་མ་བྱས་པར་བརྟེན་རྒྱ་ནག་གཞུང་ལ་བློ་སྤོབས་དང་གདེང་ཚོད་རྙེད་ནས་འགྲོ་བ་མིའི་ཐོབ་ཐང་ལ་བརྩི་མེད་རྡོག་རོལ་གཏོང་ཤུགས་ཆེ་རུ་བཏང་སྟབས།གནས་སྟངས་དེ་བས་ཚབས་ཆེ་རུ་འགྲོ་བཞིན་ཡོད།ལྷག་པར་བར་ལམ་ནས་བཟུང་རྒྱ་ནག་གཞུང་ལ་སྐྱོན་བརྗོད་བྱེད་མཁན་སྲིད་གཞུང་ཁག་ལ་རྒྱ་ནག་གཞུང་གིས་སྔར་དང་མི་འདྲ་བར་འཛེམ་ཟོན་སྤངས་ནས་ཐད་ཀར་སྡིགས་སྐུལ་བཏང་བ་དང་།ཕར་རྒོལ་བྱེད་ཤུགས་ཆེ་རུ་བཏང་ཡོད།ཅེས་གསུངས།